Nie almal het ooghare vir Rassie se video’sRassie Erasmus. (Foto: Anne-Christine Poujoulat/AFP) As dit van internasionale rugbyondersteuners afhang, sal Rassie Erasmus se jongste video nie ŉ Oscar vir gewildheid ontvang nie. Stephen Ferris, die voormalige Ierland-flank, meen dat SA Rugby se direkteur van rugby homself in die voet skiet wanneer hy sulke inskrywings op sosiale media maak. In sy jongste twiet – kort nadat die Springbokke met 19–16 teen Ierland in Dublin verloor het – het Erasmus ŉ video gedeel waar ŉ Ierse speler die bal in ŉ losskrum-situasie wegskop. Mack Hansen het in die daaropvolgende beweging die Iere se tweede drie van die toets gedruk. Volgens die Wêreldbeker-wenafrigter is die toets gekenmerk deur groot tweestryde, maar die verskil tussen wen en verloor is soms klein. Jy het nie ŉ bril nodig om die fynskrif te lees nie – Erasmus is beslis ongelukkig met Nika Amashukeli se skeidsregtervertoning. Veral omdat hy die Springbokke later vir iets soortgelyks gestraf het. “Ek was al ŉ paar keer in sy geselskap – Rassie Erasmus is ŉ baie slim man. Hy is lief vir die spel en vir sy land en hy kan beslis die beste in sy spelers na vore bring,” het Ferris gesê. Tog het die losvoorspeler, wat Ierland in 35 toetse verteenwoordig het, nie ooghare vir die Suid-Afrikaner se skeidsregterkritiek nie. “Ek dink baie mense – en veral rugbyondersteuners – het ŉ bietjie respek vir hom verloor. Danksy sy charismatiese persoonlikheid kan hy maklik mense se guns wen, maar ek glo dat hy homself met hierdie Twitter-uitbarstings in die steek laat.” Volgens Ferris kan Erasmus met ŉ plan werk – die Wêreldbeker-toernooi in Frankryk is immers om die draai. “Hy probeer nie soseer om uit te wys hoe die Springbokke uiteindelik die wedstryd verloor het nie. Ek dink eerder hy laai hierdie dinge op sosiale media met die oog op moontlike Wêreldbeker-uitspeelwedstryde sodat iets soortgelyks nie dan weer gebeur nie.” Ian McIntosh, die voormalige Springbok-afrigter, het al vantevore gesê dat Erasmus eerder vir sy videowerk geprys moet word; skeidsregters is immers nie verhewe bo kritiek nie. “Kan iemand Wêreldrugby met die nodige respek inlig dat wette daargestel is om die spel te laat vloei; nie om dit gereeld te onderbreek nie. Terselfdertyd is dit ook belangrik dat die skeidsregter weer no. 31 op die veld word en nie no. 1 nie,” het McIntosh in ŉ destydse onderhoud gesê. Die Springbok-span vir die naweek se wedstryd teen Frankryk word later vandag aangekondig.